灌蘭一首
作者：饒節
朝代：宋

paragraphs: 往作蘭溪游，步屧出林麓。
溪頭小雨竟，溪水澹文縠。
嬋嫣幾叢秀，臨流自結束。
曲折訪叢底，初不露芬馥。
歸休行結佩，薄采未盈匊。
時遵微徑間，幽然感清淑。
年來蠶自縛，投迹先擬足。
不意淟涊中，見此二孤竹。
威威耐寒苦，繹繹輩杞菊。
似是溪頭裔，相逢慰煩促。
一日不見之，鄙吝生眉目。
故將應書手，抱甕助長毓。
孤根著土深，稍稍樹支族。
看渠吐胸中，一洗桃李俗。